钦定古今图书集成/明伦汇编/官常典/第354卷 > 耿九畴
## 钦定古今图书集成/明伦汇编/官常典/第354卷 > 耿九畴

按《明外史》本传：“九畴，字禹范，卢氏人，永乐末进士。宣
德六年，授礼科给事中。议论持大体，有清望。正统初，
大臣言两淮盐政久坏，宜得重名检者治之。于是推
荐为盐运司同知。痛革宿弊，条奏便宜五事，著为令。
母丧去官，场民数千人诣阙乞留，乃起为都转运使。
节俭无他，好退，焚香读书，廉声益振，妇孺皆知其名”，
以事见诬，逮下吏。已得白，即留为刑部右侍郎。屡辨
疑狱，无所挠屈。礼部侍郎章瑾下狱，九畴等议贬其
官。瑾婿给事中王铉衔之，与同官叶盛、张固等论刑
部不公。九畴遂劾盛等，且言“铉父永和死土木，而铉
嬉笑自如，不宜居职。”帝置铉等不问。瑾如奏凤阳岁
凶，盗且起，敕往巡视。奏留英武、飞熊诸卫军耕守，招
来流民七万户，境内以安。自九畴去，盐政复弛。景泰
元年仍命兼理。寻敕录诸府重囚，平反多所释。旋兼
抚江北诸府。代还，改抚陕西。都指挥杨得青等私役
操卒，九畴劾之。诏按治，且命诸边如得青者，具劾以
闻。边将请增临洮诸卫戍，九畴言：“边城士卒非乏。将
帅能严纪律，赏罚明信，则人人自奋。不然，徒冗食耳。”
乃不增戍。边民春夏出作田，秋冬辄徙入塞。九畴言：
“边将所以御寇、卫民也。今使民避寇失业，安用将帅？”
因禁民入徙。有被寇者，治守帅罪。四年，布政使许资
言：“侍郎出镇，与巡按御史不相统，事多拘滞。请改授
宪职便。”乃转右副都御史。大臣镇、守、巡抚皆授都御
史，自九畴始。有旨市羊角为灯，九畴引宋苏轼谏神
宗买浙灯事，事乃寝。灾异求言，请帝延儒硕，公赏罚，
择守令，简将帅，优诏报焉。天顺初，议事京师。帝顾侍
臣曰：“九畴廉正人也。”留为右都御史。罪人系都察院
狱者不给米，九畴为言，乃日给一升，遂为令。已，陈时
弊五事，帝皆嘉纳。未几，御史张鹏等劾石亨、曹吉祥，
亨等谓九畴实使之，遂并下狱。谪江西右布政使，寻
调四川。明年，礼部缺尚书。帝问李贤。贤曰：“老成清介，
无如九畴。”乃召还。既至，怜其老，改南京刑部尚书。四
年卒。谥清惠。